Voormalige rektor, ambassadeur sterfProf. Tjaart van der Walt. Foto: NWU Tjaart van der Walt, voormalige rektor van die destydse Potchefstroomse Universiteit vir Christelike Hoër Onderwys (PU vir CHO), is in die ouderdom van 85 oorlede. Louis Jacobs, woordvoerder van die Noordwes-Universiteit, het gesê die NWU het met leedwese kennis geneem van Van der Walt se afsterwe Vrydagaand. Van der Walt was van 1977 tot 1987 rektor van die PU vir CHO en was ook later kanselier van die voormalige Universiteit van Bophuthatswana. Jacobs het Van der Walt as ŉ uitsonderlike leier en ambassadeur beskryf. “Hy was lief vir mense en was toegewyd tot God. Hy was van 1962 tot 1969 predikant van die Gereformeerde Kerk Krugersdorp.” Volgens Jacobs het Van der Walt tydens sy termyn as rektor van die PU vir CHO studentelewe as prioriteit geag. Hy het ŉ ondersoek ingestel na studentedienste, studentelewe en universiteitsport, en strukture versterk om dié aspekte meer funksioneel te maak.” Die raad van die universiteit het destyds danksy Van der Walt se beplanning besluit om die Fakulteit Ingenieurswese te begin. Van der Walt is in 1992 as ambassadeur in Bophuthatswana aangestel. Ná die aanvang van die demokratiese bestel in 1994 het die premier van Noordwes hom versoek om aan te bly as voltydse adviseur. Van der Walt het in 1951 ŉ BA-graad voltooi, gevolg deur ŉ honneursgraad en ThB. Hy het ook ŉ honneursgraad in klassiekte tale verwerf. Van der Walt was ook ŉ buitengewone professor in Nuwe Testament-studies. Hy is in 2017 deur die NWU vereer met ŉ toekenning vir sy lewenslange bydrae. “Ons harte gaan uit na sy weduwee, kinders en ander familie. Hy het in sy tyd visie gewys en daardie visie word vandag nog nagestreef in ons strategie om die NWU te transformeer en te posisioneer as ŉ eenheidsinstelling van voortreflike akademiese uitnemendheid met ŉ verbintenis tot maatskaplike geregtigheid. Sy visie sal altyd waardeer word,” het prof. Dan Kgwadi, visekanselier van die NWU, gesê.